George Kennedy (Schauspeler)
George Harris Kennedy, Jr. (* 18. Februar 1925 in New York City; † 28. Februar 2016 in Boise, Idaho) weer en US-amerikaanschen Schauspeler. He hett in mehr as 200 Speelfilmen un Feernsehregen mitspeelt.

Leven un Wark 
Kennedy stammt ut en Familie vun Schauspelers un weer mit twee Johren al dat eerste mol op en Theater-Bühne to sehn. He is later bi’t Radio anfungen, un hett ok wiel den Tweeten Weltkrieg as Radiomoderater wietermaakt. Sössteihn Johr lang is he bi de United States Army bleven. Denn harr he Lasten mit sien Rüch un müss mit den Deenst ophöörn. He is dorna na Hollywood gahn.

Eerst füng he as Techniker bi Feernsehregen an, hett aver af 1959 ok lüttere Feernsehrullen annahmen. Sien Kino-Debüt harr he 1961. Dör sien markant Gesicht, sien starke Figur un sien Grött vun 1.93 m weer he kuum to verwesseln. Dordör weer he goot nafraagt as Charakterdorsteller, de vör allen in Nevenrullen speelt hett. In de fröhen 1960er Johren weer he faken in lege Rullen insett un speel ünner annern den eenarmten Herman Scobie in de Thriller-Kummedie Charade. För sien Rull as en bretalen Fangenen in’t Gefängnis-Drama Cool Hand Luke is he 1968 mit’n Oscar as Best Nevendorsteller uttekent worrn.

Sünners in de 1960er un 1970er Johren weer he in vele Filmklassikers un Kinohits besett. Groten Spood harr he twüschen 1970 un 1979 in de veer Filmen vun de Airport-Reeg, in de he den Fleger-Spezialisten Joe Patroni dorstellt hett. Vun de 1980er Johren an weer he meist blots noch in B-Movies to sehn, de bi de Kritikers un ok bi de Tokiekers  slecht opnahmen weern un deelwies ok gor nich in de Kinos lopen sünd. Twüschen 1988 un 1994 keem he wedder torüch mit de spoodrieken The Naked Gun-Trilogie. Kennedy is ok vundaag (Stand 2014) noch as Schauspeler aktiv.

Filmografie (Utwahl)

Utteken 
Kennedy weer vör sien Filmwark teihnmol för Filmpriesen vörslahn. Uttekent weer he mit söss Priesen: 
 1968: mit den Oscar in de Kategorie Best Nevendorsteller för Cool Hand Luke 
 1968: mit den Golden Laurel in de Kategorie Best Nevendorsteller för Cool Hand Luke 
 1971: mit den Golden Laurel (3. Platz) in de Kategorie Best Nevendorsteller för Airport
 1990: mit den Golden Boot
 1991: mit sien Steern op’n Hollywood Walk of Fame
 1992: mit den Special Award of Merit vun de ShoWest Convention

Weblenken 
 
 
 prisma-online.de: Porträt över George Kennedy

Schauspeler
Börger von de USA
Mann
Boren 1925
Storven 2016